Арбалет

Арбалет (французча Arbalete, латынча arcus - жаа, ballista - атуучу курал) - тептирге тартылган жаанын потенциалдык энергиясын колдонуп, жебе, таш менен атуучу курал. Анын атуу аралыгы 50-150 м. Ал болжол менен биздин заманга чейинки 4-кылымда Кытайда жасалган, Байыркы Грекияда «гастрофет» деген ат менен белгилүү болгон. 10-16-кылымда Европада согуштук арбалеттер колдонулган. Арбалет жаасы (узундугу 1 м) ар кандай жыгачтан, сөөктөн, 15-16-кылымда атайын механизм менен атылуучу арбалеттин жаасы болоттон жасалган. Мындай арбалеттин сокку күчү 300-500 кг болуп, жаа зоот кийимдерди оңой тешкен. Ошондой эле таш жана чоң жебе атуу үчүн жаасы 1,5-2 м арбалет пайдаланылган. Акыркы убакта арбалет аңчылык жана спорттук болуп бөлүнөт. Алардын сокку күчү 35-70 кг.
Категория:Курал-жарактар
 Колдонулган адабияттар 
 “Кыргызстан” улуттук энциклопедиясы: 1-том. Башкы ред. Асанов Ү. А., Б.: Мамлекеттик тил жана энциклопедия борбору, 2006. ISBN 9967—14— 046—1